El govern de Gandia avança en la resolució del contracte de l'edifici del carrer Perú
08 gener 2018

## El govern de Gandia avança en la resolució del contracte de l'edifici del carrer Perú08 gener 2018Última actualització: 14 juliol 2025

![](../gestion/img/_AO_5477.jpg)  
  

El coportaveu del govern de Gandia, Jose Manuel Prieto, ha comparegut en roda de premsa de Junta de Govern per a informar dels principals punts que s'han abordat en la reunió celebrada aquest mateix matí.  
  
El primer punt que ha abordat Prieto ha estat la proposta de la regidora delegada de Sanitat Pública, Liduvina Gil, per sol·licitar una subvenció a la Conselleria de Sanitat Universal per tal de cobrir el servei d'atenció i prevenció de drogodependències i altres trastorns addictius durant l'any 2018.  
  
"Amb aquesta sol·licitud pretenem aconseguir una nova subvenció que ens permeta continuar en la línia que s'està seguint des del Departament de Sanitat per tal de prevenir les conductes addictives entre els més joves de la nostra ciutat basant-nos en la prevenció. La Ciutat Saludable és un dels marcs on s'està treballant de manera profusa i totes aquestes iniciatives necessiten un finançament que busquem amb aquesta petició", va afirmar el regidor.  
  
Un altre dels punts abordats ha estat la desestimació del rescat de la concessió sol·licitat per l'empresa Immobles Reunits Catarroja SL, actual propietària de l'immoble situat en el carrer Perú núm. 57.  
  
Com recordaran, la Junta de Govern de la ciutat de Gandia en sessió celebrada el dia 4 d'octubre de 2017 va acordar d'acord amb els informes emesos per l'interventor municipal i pel lletrat de l'assessoria jurídica, desestimar aquest rescat i desestimar també el recurs de reposició presentat per la mercantil després de sol·licitar-li que en un termini de tres mesos executara les obres indicades en l'informe emés pels arquitectes tècnics municipals en data 17 de març de 2016.  
  
"Amb aquesta nova decisió seguim avançant en el procés. Hem intentat desbloquejar aquesta qüestió amb l'empresa concessionària però cap de les reunions ha fructificat. En vista de la impossibilitat de desbloquejar el tema per altres vies, l'Ajuntament resoldrà la concessió. D'aquesta manera, recuperarem la propietat i podrem actuar d'una manera contundent que permeta solucionar els problemes de l'edifici", va afirmar Jose Manuel Prieto.  
  
D'altra banda, l'edil ha explicat que ja s'han iniciat contactes amb l'ICO, institució que té subrogada la hipoteca de l'edifici, per pactar un valor de l'immoble que resultaria de restar el dany produït a la hipoteca concedida en el seu dia a més dels dispositius especials de neteja.  
  
Contra aquesta última decisió que exhaurix la via administrativa, l'empresa podrà presentar recurs en el termini d'un mes davant aquest mateix òrgan o bé recórrer davant el jutjat contenciós administratiu de València, en el termini de dos mesos, comptats a partir de l'endemà a la notificació d'aquesta resolució.  
  
Per a finalitzar, Prieto ha explicat que "des del primer moment l'empresa ha incomplert les seues obligacions i per això vam prendre aquesta decisió de resoldre el contracte. Durant mesos hem realitzat tots els tràmits necessaris i hem pres mesures per a solucionar la problemàtica. Recuperarem la propietat, actuarem de forma contundent i en les pròximes setmanes tindrem notícies sobre aquest tema".

[Twittear](https://twitter.com/share)